Franz Schubert

Franz Schubert  bio je austrijski kompozitor kasnog klasicizma i ranog romantizma. U kratkom stvaralačkom razdoblju od 18 godina stvorio je bogat opus koji se odlikuje romantičarskim sadržajem i izrazom. Komponovao je približno 630 solo pjesama na stihove Goethea, Schillera i mnogih drugih pjesnika, sedam kompletnih simfonija, djela za vokalne sastave i zborove, opere te klavirske sonate, komorna djela i simfonije. Njegova scenska muzika i opere pale su u zaborav.

Veći dio života proveo je u Beču u materijalno skromnim prilikama, a izdržavao se kao učitelj muzike. Afirmisao se u umjetničkom krugu prijatelja koji su od 1823. priređivali privatne koncerte zvane "šubertijade", posvećene njegovoj muzici. Prvi javni koncert na kojem su izvedene isključivo Schubertove kompozicije održan je neposredno pred njegovu smrt 1828.

Njegova glavna djela uključuju umjetničku pjesmu "Erlkönig", "Kvintet 'Pastrmka' u A-duru", nedovršenu Osmu simfoniju u b-molu, "Veliku" simfoniju br. 9 u C-duru, "Gudački kvintet", tri posljednje klavirske sonate, opera Fierrabras, scensku muziku za predstavu Rosamunde i cikluse pjesama Die schöne Müllerin i Winterreise.

Rođen u Himelpfortgrundu, predgrađu Beča, od malih nogu pokazivao je neobičan dar za muziku. Njegov otac držao mu je prve časove violine, a stariji brat mu je časove klavira, ali je Schubert ubrzo premašio njihove sposobnosti. Godine 1808, s 11 godina, postao je učenik u školi Stadtkonvikt, gdje se upoznao s orkestarskom muzikom Haydna, Mozarta i Beethovena. Napustio je Stadtkonvikt krajem 1813. i vratio se kući da živi s ocem, gdje je počeo učiti za učiteljski poziv. Uprkos tome, nastavio je studije kompozicije kod Antonija Salierija i još plodno komponovao. Godine 1821. primljen je u "Gesellschaft der Musikfreunde". U martu 1828. održao je koncert svojih djela, koji je dobio priznanje kritike, jedini put u karijeri. Umro je osam mjeseci kasnije u 32. godini; uzrok se službeno pripisuje tifusnoj groznici, ali neki historičari vjeruju da je to bio sifilis.

Uvažavanje Schubertove muzike dok je bio živ bilo je ograničeno na relativno mali krug obožavatelja u Beču, ali je interes za njegov rad uveliko porastao u decenijama nakon njegove smrti. Felix Mendelssohn, Robert Schumann, Franz List, Johannes Brahms i drugi kompozitori 19. stoljeća otkrili su i zagovarali njegova djela. Danas se Schubert svrstava među najveće kompozitore u historiji zapadne klasične muzike, a njegovo djelo i dalje se naširoko izvodi.

 Život i karijera 
 Rani život i obrazovanje 
Rođen je u Himmelpfortgrundu (sada dio Alsergrunda), Beč, nadvojvodstvo Austrije, 31. januara 1797, a kršten je u katoličkoj crkvi sljedećeg dana.Duncan, Edmondstoune (1905). Schubert. J.M. Dent. ISBN 978-1-4437-8279-1. OCLC 2058050 Bio je dvanaesto dijete Franza Theodora Floriana Schuberta (1763–1830) i Marije Elisabete Katharine Vietz (1756–1812). Schubertovi neposredni preci su porijeklom iz pokrajine Zuckmantel u Austrijskoj Šleskoj. Njegov otac, sin moravskog seljaka, bio je poznati župni upravnik. U Beč je došao iz Zuckmantela 1784, a dvije godine kasnije imenovan je učiteljem. Njegova majka bila je kćerka šleskog majstora bravara i prije braka bila je kućna pomoćnica u jednoj bečkoj porodici. Od četrnaestero djece Franza Theodora i Elizabete (jedno od njih vanbračno, rođeno 1783),Steblin, Rita (2001). "Franz Schubert – das dreizehnte Kind", Wiener Geschichtsblätter, 245–265. devetero je umrlo u djetinjstvu.

S pet godina počeo je primati redovne lekcije od svog oca, a godinu kasnije upisan je u očevu školu. Iako se ne zna tačno kada je dobio svoje prve muzičke poduke, časove klavira mu je držao brat Ignaz, ali su trajale vrlo kratko jer ga je Schubert nadmašio u roku od nekoliko mjeseci.McKay, Elizabeth Norman (1996). Franz Schubert: A Biography. Oxford University Press. ISBN 978-0-19-816681-8 Ignaz se kasnije prisjetio:
Bio sam zapanjen kada mi je Franz rekao, nekoliko mjeseci nakon što smo počeli, da mu više ne trebaju moje upute i da će u budućnosti krenuti svojim putem. I zaista, njegov napredak u kratkom periodu bio je toliki da sam bio primoran da u njemu priznam majstora koji me potpuno prestigao i koga sam očajnički želio prestići.

Njegov otac davao mu je prve časove violine kada je imao osam godina, obučavajući ga do te mjere da je mogao vješto svirati lagane duete. Ubrzo nakon toga, Schubertu je prve poduke izvan porodice dao Michael Holzer, orguljaš i horovođa lokalne župne crkve u Lichtentalu. Holzer je često uvjeravao Schubertovog oca, sa suzama u očima, da nikad nije imao takvog učenika kao što je Schubert, a lekcije su se možda uglavnom sastojale od razgovora i izraza divljenja.Brown, Maurice John Edwin (1983). The New Grove Schubert. New York: W. W. Norton & Company. ISBN 978-0-393-01683-3. OCLC 9398015 Holzer je mladom Schubertu dao instrukcije klavira i orgulja, kao i figuralnog basa. Međutim, prema Holzerovim riječima, on mu nije dao nikakvu pravu instrukciju jer bi Schubert već znao sve što ga je pokušao naučiti nego je gledao na njega sa "čuđenjem i šutnjom". Činilo se da je dječak dobio više od poznanstva s ljubaznim stolarskim šegrtom, koji ga je odveo u susjedno skladište klavira, gdje je Schubert mogao vježbati na boljim instrumentima.Wilberforce, Edward (1866). Franz Schubert: A Musical Biography. London: W. H. Allen & Co Takođe je svirao violu u porodičnom gudačkom kvartetu, sa svojom braćom Ferdinandom i Ignazom na prvoj i drugoj violini i ocem na violončelu. Schubert je napisao svoje najranije gudačke kvartete za ovaj ansambl.

Mladi Schubert prvi je put skrenuo pažnju Antonija Salierija, tada vodećeg muzičkog autoriteta u Beču, 1804. godine, kada je prepoznat njegov vokalni talent. U novembru 1808. postao je učenik u Stadtkonviktu (Carskom sjemeništu) kroz stipendiju za hor. U Stadtkonviktu se upoznao s uvertirama i simfonijama Mozarta, simfonijama Josepha Haydna i njegovog mlađeg brata Michaela Haydna, te uvertirama i simfonijama Beethovena, kompozitora prema kojem je gajio divljenje. Njegovo izlaganje ovim i drugim djelima, u kombinaciji s povremenim posjetama operi, postavilo je temelje za šire muzičko obrazovanje. Važan muzički utjecaj došao je od pjesama Johanna Rudolfa Zumsteega, kompozitora liedera. Mladi student "želio je modernizovati" Zumsteegove pjesme, kako je izvijestio Joseph von Spaun, Schubertov prijatelj. Schubertovo prijateljstvo sa Spaunom počelo je u Stadtkonviktu i trajalo je tokom njegovog kratkog života. U tim ranim danima finansijski dobrostojeći Spaun opskrbljivao je osiromašenog Schuberta velikim dijelom svog rukopisa.

U međuvremenu, Schubertov talent počeo se ispoljavati u njegovim kompozicijama; Salieri je odlučio da ga privatno podučava teoriji muzike i kompoziciji. Prema Ferdinandu, dječakova prva kompozicija za klavir bila je "Fantazija za četiri ruke"; njegova prva pjesma, "Klagegesang der Hagar", biće napisana godinu dana kasnije. Schubertu je povremeno bilo dozvoljeno da vodi Stadtkonviktov orkestar, i to je bio prvi orkestar za koji je pisao. Veći dio svog ostatka vremena u Stadtkonviktu posvetio je komponovanju kamerne muzike, nekoliko pjesama, klavirskih komada i, ambicioznije, liturgijskih horskih djela u obliku "Salve Regina" (D 27), "Kyrie" (D 31), pored nedovršenog "Okteta za puhače" (D 72, za koji se kaže da obilježava smrt njegove majke 1812), kantata Wer ist groß? za muške glasove i orkestar (D 110, za očev rođendan 1813) i njegovu prvu simfoniju (D 82).

 Reference 

 Dodatna literatura 



 Vanjski linkovi 

 Texts and translations of vocal music by Schubert at The LiederNet Archive
 Franz Schubert Museum in Hohenems/Austria

 Digital reproductions of score manuscripts and letters by Franz Schubert

Snimci
 Schubertlied.de  – Free recordings of many Lieder by Schubert (mp3)
 Schubert cylinder recordings, from the UCSB Cylinder Audio Archive at the University of California, Santa Barbara Library.

Notni zapisi
 Schubertline.co.uk  about 250 of Schubert's Songs (Schubertline edition)

 Free digital scores by Franz Schubert in the OpenScore Lieder Corpus

Kategorija:Rođeni 1797.
Kategorija:Umrli 1828.
Kategorija:Biografije, Beč
Kategorija:Austrijski kompozitori
Kategorija:Kompozitori iz perioda romantizma